EURÓPSKA KOMISIA V Bruseli10. 12. 2020 COM(2020) 831 final OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o cielených krízových opatreniach, ak sa so Spojeným kráľovstvom neuzavrie dohoda o budúcom partnerstve



1. Úvod 2. Pripravenosť je rovnako dôležitá ako kedykoľvek predtým 3. Potreba cielených krízových opatrení EÚ v prípade scenára bez dohody 4. Navrhované legislatívne krízové opatrenia, ktoré sa majú uplatňovať od januára 2021 4.1. Základná letecká prepojenosť a bezpečnosť letectva 4.2. Prepojenosť v cestnej doprave 4.3. Železničné spojenie cez tunel pod Lamanšským prielivom 4.4. Rybolovné činnosti 5. Zmierňovanie vplyvov prostredníctvom rozpočtu EÚ 5.1. Pobrexitová adaptačná rezerva 5.2. Programy a nástroje v rozpočte EÚ na roky 2021 – 2027 6. Zásady pre krízové opatrenia na úrovni členských štátov 7. Reakcia na narušenia po skončení prechodného obdobia



1.Úvod Spojené kráľovstvo Veľkej Británie a Severného Írska (ďalej len „Spojené kráľovstvo“) vystúpilo 1. februára 2020 z Európskej únie (ďalej len „EÚ“) a z Európskeho spoločenstva pre atómovú energiu (ďalej len „Euratom“) – ďalej spolu len „Únia“. Dohoda o vystúpení, ktorá nadobudla platnosť k uvedenému dátumu, zabezpečuje riadený odchod Spojeného kráľovstva. V dohode o vystúpení sa stanovuje prechodné obdobie, počas ktorého sa právo Únie naďalej uplatňuje na Spojené kráľovstvo a v Spojenom kráľovstve . Toto obdobie sa skončí 31. decembra 2020. Spojené kráľovstvo potom opustí jednotný trh a colnú úniu EÚ a na Spojené kráľovstvo a v Spojenom kráľovstve sa prestanú uplatňovať všetky politiky Únie a právo EÚ.

Hmotnoprávne ustanovenia dohody o vystúpení sa uplatňujú bez ohľadu na výsledok rokovaní o budúcich vzťahoch. Stanovuje sa v nich: ·pokračujúca ochrana práv občanov vrátane práv na sociálne zabezpečenie pre dotknutých občanov EÚ a štátnych príslušníkov Spojeného kráľovstva počas ich života, ·finančné vyrovnanie, ktoré zabezpečí, že Spojené kráľovstvo a Únia budú plniť všetky finančné záväzky prijaté v čase, keď bolo Spojené kráľovstvo členom EÚ. Vyrovnanie takisto zabezpečí, aby sa projekty a programy EÚ v medziach súčasného viacročného finančného rámca (2014 – 2020) financovali podľa plánu až do ich ukončenia, čo poskytne istotu všetkým prijímateľom programov EÚ vrátane prijímateľov zo Spojeného kráľovstva, ·právne funkčné riešenie, ktorým sa predíde tvrdej hranici na ostrove Írsko, ochráni sa hospodárstvo celého ostrova a Veľkopiatková (Belfastská) dohoda vo všetkých jej aspektoch, pričom sa zabezpečí integrita jednotného trhu EÚ (Protokol o Írsku a Severnom Írsku, ktorého väčšina častí sa bude uplatňovať od konca prechodného obdobia), ·ochrana záujmov osôb, ktoré majú bydlisko alebo sú zamestnané na výsostných územiach (Protokol o výsostných územiach na Cypre, ktorý sa bude uplatňovať od konca prechodného obdobia), ·úzka spolupráca medzi Španielskom a Spojeným kráľovstvom v súvislosti s Gibraltárom pri vykonávaní ustanovení dohody o vystúpení týkajúcich sa práv občanov a administratívna spolupráca medzi príslušnými orgánmi vo viacerých oblastiach politiky (Protokol o Gibraltári, ktorý sa prestane uplatňovať na konci prechodného obdobia, s výnimkou jeho prvého článku týkajúceho sa práv občanov), ·ďalšie opatrenia potrebné na riadené vystúpenie Spojeného kráľovstva, ktorými sa okrem iného zabezpečí: Øhladké ukončenie dohôd o spolupráci a postupov medzi Spojeným kráľovstvom a členskými štátmi v príslušných záležitostiach práva EÚ, Øprávna zrozumiteľnosť v prípade tovaru, ktorý už bol uvedený na trh, a tovaru, ktorý sa na konci prechodného obdobia prepravuje medzi EÚ a Spojeným kráľovstvom, Øpokračujúca ochrana a záruky v Spojenom kráľovstve v širokej škále otázok, od práv duševného vlastníctva EÚ až po osobné údaje zaslané pred skončením prechodného obdobia alebo potom spracované v Spojenom kráľovstve na základe dohody o vystúpení alebo materiály EURATOM-u nachádzajúce sa v Spojenom kráľovstve. Výsledok rokovaní medzi EÚ a Spojeným kráľovstvom o dohode o budúcom partnerstve medzi EÚ a Spojeným kráľovstvom zostáva v súčasnosti stále neistý, aj keď je koniec prechodného obdobia veľmi blízko. Komisia bude naďalej vyvíjať maximálne úsilie, aby ukončila rokovania o dohode, ktorá rešpektuje záujmy EÚ. EÚ bude pokračovať v rokovaniach so Spojeným kráľovstvom, keďže celkový cieľ, ktorým je dosiahnutie dohody o ambicióznom, rozsiahlom, prehĺbenom a flexibilnom partnerstve so Spojeným kráľovstvom, ako aj všeobecné zásady týkajúce sa rovnakých podmienok a riadenia pretrvávajú. Keďže koniec prechodného obdobia je veľmi blízko, nie je možné zaručiť, že takáto dohoda nadobudne platnosť k 1. januáru 2021, čo by viedlo k obdobiu bez spomínanej dohody. Toto oznámenie a dnes navrhnuté krízové opatrenia sú zamerané na zabezpečenie takéhoto obdobia. Zodpovedajúcim spôsobom a s výnimkou nariadenia o bezpečnosti letectva sa navrhované krízové opatrenia automaticky prestanú uplatňovať, keď dohoda nadobudne platnosť alebo po pevne stanovenom období, ak dohoda nenadobudne platnosť (6 mesiacov v prípade opatrení týkajúcich sa leteckých dopravných služieb a cestnej dopravy a 1 rok v prípade opatrení týkajúcich sa rybolovu). Bez dohody platnej k 1. januáru 2021 by sa vzťahy medzi Spojeným kráľovstvom a Úniou riadili väčšinou multilaterálnymi medzinárodnými rámcami, ktorých zmluvnými stranami sú Spojené kráľovstvo aj EÚ a/alebo jej členské štáty, ako aj vnútroštátnymi právnymi predpismi EÚ alebo členských štátov vo vzťahu k tretím krajinám. Napríklad obchod s tovarom a službami medzi EÚ a Spojeným kráľovstvom by sa uskutočňoval na základe podmienok Svetovej obchodnej organizácie, pričom každá zmluvná strana by uplatňovala clá na základe zásady týkajúcej sa doložky najvyšších výhod na tovar pochádzajúci od druhej zmluvnej strany. Podobne by aj policajná a justičná spolupráca vychádzala z rôznych medzinárodných dohovorov a iných nástrojov. V odvetví letectva však takéto medzinárodné núdzové riešenie neexistuje, zatiaľ čo núdzové riešenie v cestnej doprave týkajúce sa povolení v rámci režimu Európskej konferencie ministrov dopravy (ECMT) vo vzťahu k Spojenému kráľovstvu je zjavne nedostatočné. V dôsledku toho by vznikli nezvládnuteľné narušenia a vážne ohrozenie záujmov EÚ. Bez dohody platnej k 1. januáru 2021 by okrem toho nebol zaručený vzájomný prístup rybárskych plavidiel EÚ a Spojeného kráľovstva do vôd druhej strany napriek významu, aký má rybolov pre hospodárske živobytie pobrežných spoločenstiev, a potrebe zabezpečiť jeho udržateľnosť. Komisia sa domnieva, že v týchto troch oblastiach sú „krízové“ opatrenia opodstatnené. Ak by dohoda o budúcom partnerstve nadobudla platnosť k 1. januáru 2021, tieto krízové opatrenia by sa nezačali uplatňovať. 2.Pripravenosť je rovnako dôležitá ako kedykoľvek predtým Od 1. januára 2021 dôjde k narušeniam, či už s dohodou medzi EÚ a Spojeným kráľovstvom o ich budúcich vzťahoch alebo bez nej. Je to prirodzený dôsledok rozhodnutia Spojeného kráľovstva vystúpiť z Únie a viac sa nezúčastňovať na jednotnom trhu a colnej únii EÚ. V tejto záležitosti bolo stanovisko Komisie vždy veľmi jasné.

Komisia vo svojom „Oznámení o pripravenosti na konci prechodného obdobia medzi Európskou úniou a Spojeným kráľovstvom“ z 9. júla 2020 opätovne zdôraznila, že je potrebné, aby orgány verejnej správy, podniky a občania prijali všetky potrebné opatrenia s cieľom pripraviť sa na zmeny, ktoré sa uskutočnia ako nevyhnutné dôsledky rozhodnutí Spojeného kráľovstva, a to aj v prípade dohody o budúcom partnerstve. Komisia okrem toho vydala 89 odvetvových oznámení s podrobnými informáciami o očakávaných zmenách a potrebných opatreniach, ktoré musia prijať správne orgány, podniky a občania. Patria medzi ne oznámenia o obchode s potravinami, spotrebiteľskými a priemyselnými výrobkami, ako aj so službami, o DPH, autorských právach a právach duševného vlastníctva, občianskom súdnictve, práve obchodných spoločností a clách. Od júla útvary Komisie uskutočňujú dvojstranné stretnutia so všetkými 27 členskými štátmi s cieľom riešiť stav pripravenosti spolu s každou vnútroštátnou správou. Celkovým záverom je, že správne orgány členských štátov sú dobre pripravené na nevyhnutné zmeny, ktoré sa uskutočnia od 1. januára 2021. Je však potrebné pokračovať v úsilí, pokiaľ ide o zvyšovanie informovanosti, najmä medzi malými a strednými podnikmi s naviazanosťou na Spojené kráľovstvo, ktoré stále nemusia poznať všetky postupy obchodovania s treťou krajinou. Na tento účel Komisia v uplynulých mesiacoch spustila niekoľko kampaní na zvyšovanie informovanosti a zintenzívnila osvetovú činnosť zameranú na zainteresované strany. Takisto poskytla odbornú prípravu a usmernenia o pripravenosti na brexit pre správne orgány členských štátov a bude pokračovať v organizovaní odvetvových seminárov so všetkými členskými štátmi na technickej úrovni s cieľom pomôcť doladiť vykonávanie opatrení pripravenosti, najmä v oblasti hraničných kontrol osôb a tovaru. Podrobnejšie informácie o týchto opatreniach možno nájsť v prílohách k tomuto oznámeniu vrátane úplného zoznamu oznámení o pripravenosti a prehľadu hlavných oblastí osvetovej činnosti zameranej na zainteresované strany. Treba tiež pripomenúť, že EÚ a Spojené kráľovstvo vyjadrili v preambule Protokolu o Írsku a Severnom Írsku svoje pevné záväzky pokračovať v programoch PEACE+ aj v budúcnosti. Keďže ide o programy Európskej územnej spolupráce (ETC), je možné uzavrieť dohodu o financovaní, ktorá umožní, aby sa v programoch PEACE+ pokračovalo aj v situácii bez dohody, podobne ako v prípade účasti iných tretích krajín na programoch Európskej územnej spolupráce. Komisia bude tieto diskusie viesť aj naďalej s cieľom uzavrieť takúto dohodu o financovaní pre všetky situácie. 3. Potreba cielených krízových opatrení EÚ v prípade scenára bez dohody Prechodné obdobie sa blíži ku koncu a pretrváva neistota, či sa dohoda o budúcom partnerstve medzi EÚ a Spojeným kráľovstvom začne uplatňovať od 1. januára 2021. Ak sa do uvedeného dátumu nedosiahne dohoda, Komisia má v úmysle byť k dispozícii na ďalšie rokovania o novom partnerstve počas roku 2021. Je však takisto jasné, že na preklenutie obdobia do zavedenia budúcej dohody a na ochranu záujmov EÚ treba obmedzený počet cielených opatrení. Komisia navrhuje cielený a obmedzený počet krízových opatrení, ktoré majú EÚ pomôcť v plnej miere sa pripraviť na scenár bez dohody. Krízové opatrenia sa riadia týmito zásadami: a) Krízové opatrenia nemôžu zabezpečiť kontinuitu alebo priniesť rovnaké výhody členstva v EÚ alebo prechodného obdobia. Nemôžu ani zabezpečiť situáciu, ktorá je rovnako výhodná ako v prípade dohody o partnerstve. Krízové opatrenia preto v zásade nikdy nemôžu byť ďalekosiahlejšie ako tie, ktoré EÚ ponúkla Spojenému kráľovstvu v návrhu znenia Dohody o novom partnerstve medzi Európskou úniou a Spojeným kráľovstvom uverejnenom 18. marca 2020. b) Krízové opatrenia by mali byť zamerané na to, aby zabránili neprimeraným narušeniam vyplývajúcim zo scenára bez dohody alebo ich zmiernili, pričom by sa mali o to snažiť len v prípade, ak tieto účinky nemožno napraviť alebo zmierniť uplatňovaním existujúcich medzinárodných alebo multilaterálnych dohôd alebo primeranými opatreniami na zaistenie pripravenosti. V žiadnom prípade by sa nemali snažiť kompenzovať hospodárske subjekty za to, že neprijali potrebné opatrenia. c) Krízové opatrenia by mali predstavovať prechodné riešenie počas pokračujúcich rokovaní o budúcom partnerstve a nemali by sa snažiť natrvalo zmierňovať negatívne vplyvy brexitu. Musia mať dočasnú povahu, aby nenahrádzali dlhodobú dohodu. d) V súlade so zásadou subsidiarity sa krízové opatrenia prijímajú len vtedy, ak sú opatrenia na úrovni Únie nevyhnutné na ochranu záujmov EÚ, aby sa zabránilo narušeniu vnútorného trhu alebo jeho fragmentácii, a pretože podobný výsledok by nebolo možné dosiahnuť opatreniami na úrovni členských štátov. e) Krízové opatrenia predstavujú svojou povahou jednostranné opatrenia prijaté na ochranu záujmov EÚ. V niektorých prípadoch však ich uplatňovanie závisí od recipročných opatrení Spojeného kráľovstva. f) Územná pôsobnosť krízových opatrení nebude zahŕňať Gibraltár.

3. 4.Navrhované legislatívne krízové opatrenia, ktoré sa majú uplatňovať od januára 2021 Okrem návrhu o železničnom spojení cez tunel pod Lamanšským prielivom, ktorý bol prijatý 27. novembra 2020, Komisia dnes prijala balík štyroch legislatívnych návrhov. Komisia bude úzko spolupracovať s Európskym parlamentom a Radou s cieľom uľahčiť ich včasné prijatie do konca roka 2020. 4.1. Základná letecká prepojenosť a bezpečnosť letectva a) Pokiaľ na konci prechodného obdobia nebude v leteckej doprave zavedené krízové opatrenie, letová prevádzka medzi EÚ a Spojeným kráľovstvom sa preruší. Na zabezpečenie základnej leteckej prepojenosti Komisia dnes prijala návrh nariadenia, ktorým sa na obmedzené obdobie zabezpečí poskytovanie určitých leteckých dopravných služieb medzi Spojeným kráľovstvom a EÚ. Toto opatrenie by umožnilo leteckým dopravcom zo Spojeného kráľovstva prelietavať ponad územie Únie bez pristátia, uskutočňovať zastávky na území Únie na iné ako dopravné účely, ako aj poskytovať pravidelné a nepravidelné služby v oblasti medzinárodné osobnej a nákladnej dopravy medzi miestami v Spojenom kráľovstve a miestami v EÚ („tretia a štvrtá sloboda vzdušného priestoru“) na obdobie maximálne 6 mesiacov. Tieto dohody by boli podmienené tým, že Spojené kráľovstvo by poskytlo leteckým dopravcom z Únie rovnocenné práva, ako aj silnými zárukami spravodlivej hospodárskej súťaže a účinného presadzovania týchto práv a záruk. Na tento účel sa navrhovaným krízovým nariadením prenášajú na Komisiu vykonávacie právomoci podobné tým, ktoré vyplývajú z krízového nariadenia (EÚ) 2019/502 o spoločných pravidlách na zabezpečenie základnej leteckej prepojenosti vzhľadom na vystúpenie Spojeného kráľovstva Veľkej Británie a Severného Írska z Únie, ktoré sa v dôsledku nadobudnutia platnosti dohody o vystúpení nezačalo uplatňovať. b) Keďže v oblasti bezpečnosti letectva nie je zavedené žiadne krízové opatrenie, existujúce osvedčenia projektu vydané pred skončením prechodného obdobia Európskou agentúrou pre bezpečnosť letectva (EASA) spoločnostiam so sídlom v Spojenom kráľovstve už nebudú v Únii platiť. Za tieto osvedčenia bude po skončení prechodného obdobia niesť zodpovednosť Spojené kráľovstvo („štát, v ktorom bolo vyvinuté lietadlo“) ako tretia krajina. To isté by platilo pre osvedčenia vydané projekčnými organizáciami, ktoré majú sídlo v Spojenom kráľovstve a sú osvedčené agentúrou EASA. Ak by tieto existujúce osvedčenia projektu prestali v EÚ platiť, mnohé lietadlá EÚ obsahujúce výrobky s existujúcimi osvedčeniami projektu, ktoré agentúra EASA vydala spoločnostiam zo Spojeného kráľovstva, by museli byť uzemnené. Komisia preto dnes prijala návrh nariadenia, ktorým sa zabezpečuje, aby sa dotknuté letecké výrobky alebo konštrukcie, ktoré osvedčila agentúra EASA alebo projekčná organizácia osvedčená agentúrou EASA pred skončením prechodného obdobia, mohli naďalej používať v lietadlách Únie bez prerušenia. Toto opatrenie by sa vzťahovalo len na lietadlá registrované v Únii. c) Naopak, pokiaľ ide o oblasť vlastníctva a kontroly leteckých dopravcov EÚ, Komisia nenavrhne ďalšie krízové opatrenia. Nariadenie (EÚ) 2019/502 prijaté vo februári 2019 sa s výnimkou niektorých častí nezačalo uplatňovať. Napriek tomu sa v ňom počítalo so šesťmesačným obdobím odkladu, aby leteckí dopravcovia mohli prijať potrebné opatrenia na zabezpečenie úplného súladu s požiadavkami týkajúcimi sa vlastníctva a kontroly. Toto obdobie odkladu bolo podmienené tým, že leteckí dopravcovia predložia uspokojivý plán nápravných opatrení príslušným vnútroštátnym orgánom. Táto povinnosť sa uplatňovala od nadobudnutia účinnosti nariadenia. Niektorí leteckí dopravcovia prijali potrebné opatrenia, pričom krízové opatrenia by nemali poskytovať nespravodlivé výhody tým zainteresovaným stranám a podnikom, ktoré sa možno včas neprispôsobili novej situácii. 4.2. Prepojenosť v cestnej doprave Ak sa do 1. januára 2021 nedosiahne dohoda o budúcom partnerstve medzi EÚ a Spojeným kráľovstvom, v práve Únie by po tomto dátume neexistoval žiadny základ pre poskytovanie služieb cestnej nákladnej dopravy medzi Spojeným kráľovstvom a členskými štátmi prevádzkovateľmi nákladnej cestnej dopravy. Systém multilaterálnych kvót Európskej konferencie ministrov dopravy (ECMT) by sa stal jediným právnym rámcom, z ktorého by mohlo vychádzať nepretržité poskytovanie služieb. Prísne obmedzenia, ktorými sa riadi počet povolení ECMT, však znamenajú, že tieto povolenia by nestačili na cestnú prepravu tovaru medzi Spojeným kráľovstvom a členskými štátmi, čo by viedlo k vážnym narušeniam, ktoré by mohli dokonca ohroziť verejný poriadok. Okrem toho, ak by sa do 1. januára 2021 nedosiahla dohoda o budúcom partnerstve medzi EÚ a Spojeným kráľovstvom, musela by sa prerušiť pravidelná autobusová doprava do Spojeného kráľovstva a z neho. Príslušný mnohostranný záložný postup (protokol k dohode Interbus) pravdepodobne nadobudne platnosť medzi EÚ a Spojeným kráľovstvom až v priebehu roka 2021. Komisia preto dnes prijala návrh nariadenia, ktoré sa vzťahuje na základnú prepojenosť, pokiaľ ide o cestnú nákladnú a cestnú osobnú dopravu na obmedzené časové obdobie. a) Základná prepojenosť v cestnej nákladnej doprave Navrhovaným nariadením by sa zabezpečilo zachovanie základnej prepojenosti v cestnej nákladnej doprave na obdobie maximálne 6 mesiacov. Podmienkou je, aby Spojené kráľovstvo poskytlo prevádzkovateľom nákladnej cestnej dopravy z Únie rovnocenné práva a aby sa uplatňovali pravidlá týkajúce sa spravodlivej hospodárskej súťaže, ako aj pravidlá v sociálnej a technickej oblasti, ktoré sú rovnocenné s pravidlami EÚ. Monitorovanie a zabezpečenie rovnocennosti práv týkajúcich sa prístupu na trh a zabezpečenie spravodlivej hospodárskej súťaže sú súčasťou právomocí delegovaných na Komisiu rovnako ako v krízovom nariadení (EÚ) 2019/501 o spoločných pravidlách na zabezpečenie základnej prepojenosti v cestnej nákladnej a osobnej doprave, ktoré sa nikdy nezačalo uplatňovať v dôsledku nadobudnutia platnosti dohody o vystúpení. Rovnako ako v nariadení (EÚ) 2019/501 sa v novom navrhovanom krízovom nariadení nestanovuje uznávanie („zachovanie predchádzajúceho stavu“) licencií Spojeného kráľovstva a osvedčení prevádzkovateľov z EÚ, napríklad v oblasti odbornej spôsobilosti. Tí prevádzkovatelia z EÚ, ktorí ešte stále pracujú v EÚ s osvedčeniami vydanými Spojeným kráľovstvom, by mali mať osvedčenia EÚ k 1. januáru 2021. b) Služby osobnej dopravy – služby autobusovej dopravy

Navrhovaným nariadením by sa zabezpečilo zachovanie základnej prepojenosti v autobusovej doprave na obdobie maximálne 6 mesiacov. Spravodlivá hospodárska súťaž, ako aj pravidlá v sociálnej a technickej oblasti by sa uplatňovali rovnako ako v prípade cestnej nákladnej dopravy. Pokiaľ ide o cezhraničné autobusové služby na ostrove Írsko, v navrhovanom krízovom nariadení sa takisto stanovuje právo nechať cestujúcich nastupovať a vystupovať v pohraničnej oblasti v rámci pravidelnej dopravy. Cieľom je chrániť hospodárstvo celého ostrova a citlivú situáciu na ostrove Írsko, pričom sa zároveň zabezpečí prepojenie medzi pohraničnými komunitami, ktoré by sa inak prerušili. 4.3. Železničné spojenie cez tunel pod Lamanšským prielivom Ak nebude existovať krízové opatrenie Únie, po skončení prechodného obdobia by sa musela pozastaviť prevádzka pevného spojenia cez Lamanšský prieliv cez tunel pod Lamanšským prielivom. V takom prípade by cez tunel pod Lamanšským prielivom spájajúci Spojené kráľovstvo s európskym kontinentom nemohli jazdiť vlaky. Vzhľadom na hospodársky význam pevného spojenia cez Lamanšský prieliv pre Úniu Komisia 27. novembra prijala návrh nariadenia, ktorým sa zabezpečí, aby pevné spojenie cez Lamanšský prieliv bolo naďalej v prevádzke aj po 1. januári 2021, kým sa neuzavrú iné dohody. Na prevádzku pevného spojenia cez Lamanšský prieliv cez tunel pod Lamanšským prielivom dohliada medzivládna komisia zriadená dohodou z Canterbury, ktorú 12. februára 1986 podpísala Francúzska republika a Spojené kráľovstvo. Až do konca prechodného obdobia sa medzivládna komisia považuje za vnútroštátny bezpečnostný orgán, ktorý oba členské štáty poverili zabezpečením toho, aby sa pravidlá Únie v oblasti bezpečnosti a interoperability uplatňovali na celý tunel pod Lamanšským prielivom. Vydáva príslušné bezpečnostné osvedčenia a povolenia. Francúzsko bolo splnomocnené vyrokovať, podpísať a uzavrieť so Spojeným kráľovstvom medzinárodnú dohodu s cieľom zachovať jednotný bezpečnostný režim a medzivládnu komisiu. Dohoda však nenadobudne platnosť na konci prechodného obdobia. Bez takejto dohody sa medzivládna komisia od 1. januára 2021 už nepovažuje za vnútroštátny bezpečnostný orgán podľa práva EÚ a osvedčenia a povolenia, ktoré vydala, prestanú platiť. Navrhovaným nariadením by sa predĺžila platnosť povolení vydaných medzivládnou komisiou o dva mesiace. To by francúzskemu vnútroštátnemu bezpečnostnému orgánu poskytlo dostatok času na prevzatie dohľadu a vydanie vlastných osvedčení. S cieľom zabezpečiť prepojenie medzi Úniou a Spojeným kráľovstvom je takisto nevyhnutné, aby prevádzkovatelia železničnej dopravy, ktorí poskytujú služby v tuneli, mohli tieto služby naďalej poskytovať a dostať sa až po pohraničnú priechodnú stanicu Calais-Fréthun. Na tento účel by sa obdobie platnosti ich licencií vydaných Spojeným kráľovstvom a ich bezpečnostných osvedčení vydaných medzivládnou komisiou malo predĺžiť o deväť mesiacov. Toto predĺženie by poskytlo dostatok času na vyrokovanie a uzavretie potrebných dohôd stanovených v práve Únie, aby sa predišlo narušeniam. 4.4. Rybolovné činnosti Komisia naďalej prikladá veľký význam dohode o rybolove v rámci budúceho partnerstva medzi EÚ a Spojeným kráľovstvom. Ukončenie prechodného obdobia bez dohody o budúcich vzťahoch by mohlo vážne narušiť hospodárske živobytie pobrežných komunít a ohroziť udržateľný charakter rybolovu v príslušných vodách. S cieľom chrániť záujmy rybárov a rybárok v EÚ Komisia prijala návrh na zmenu nariadenia (EÚ) 2017/2403 o oprávneniach na rybolov na obdobie do konca roka 2021. Návrh umožňuje plavidlám EÚ a Spojeného kráľovstva recipročný prístup do vôd druhej strany. Prijatím právnych ustanovení tohto návrhu by sa Únii umožnilo udeľovať plavidlám Spojeného kráľovstva oprávnenia na prístup do vôd EÚ a spravovať žiadosti plavidiel EÚ o oprávnenie na prístup do vôd Spojeného kráľovstva, ak sa splnia podmienky udržateľnosti a reciprocity. Rybolovné možnosti poskytované na základe takýchto dohôd a stanovené oboma stranami spoločne by museli byť v súlade s udržateľným hospodárením s príslušnými populáciami rýb. Tieto ustanovenia by poskytli odvetviu rybolovu právnu istotu a zabezpečili zachovanie populácií rýb. Na základe predchádzajúcej koordinácie s členskými štátmi je Komisia pripravená predložiť Spojenému kráľovstvu žiadosti o oprávnenie týkajúce sa plavidiel EÚ bezprostredne po skončení prechodného obdobia. 5. Zmierňovanie vplyvov prostredníctvom rozpočtu EÚ 5.1. Pobrexitová adaptačná rezerva Komisia čoskoro predloží návrh pobrexitovej adaptačnej rezervy vo výške 5 miliárd EUR v súlade so závermi Európskej rady. V podmienkach na financovanie z pobrexitovej adaptačnej rezervy sa zohľadní scenár s dohodou, ako aj bez dohody. Pokiaľ ide o najviac postihnuté regióny a odvetvia, je zrejmé, že scenár bez dohody predstavuje osobitné riziká pre odvetvie rybolovu EÚ. V návrhu sa zohľadní táto skutočnosť. 5.2. Programy a nástroje v rozpočte EÚ na roky 2021 – 2027 V súčasnosti nie je možné posúdiť celkový vplyv rozhodnutia Spojeného kráľovstva ukončiť prechodné obdobie v tomto roku a bez dohody. Pri plánovaní financovania z prostriedkov Únie na obdobie 2021 – 2027 by sa okrem pobrexitovej adaptačnej rezervy mal jasne zohľadniť aj vplyv ukončenia prechodného obdobia v prípade scenára bez dohody, ako aj scenára s dohodou. V prípade, keď po skončení prechodného obdobia nastanú neznáme vedľajšie účinky, najmä ak pôjde o scenár bez dohody, je Komisia pripravená v súlade s regulačnými ustanoveniami urýchlene konať, ak by sa členské štáty rozhodli zmeniť svoje programy, na ktoré sa vzťahuje nariadenie o spoločných ustanoveniach, s cieľom prerozdeliť časť dostupných zdrojov v rámci svojich vnútroštátnych finančných balíkov. Komisia bude tiež urýchlene konať, ak si členské štáty budú želať zmeniť rozdelenie svojich vnútroštátnych finančných balíkov v rámci Európskeho námorného a rybárskeho fondu, pričom bude rešpektovať regulačné ustanovenia.